รัฐบาลไทย-ข่าวทำเนียบรัฐบาล-คำสั่งสำนักงานการบินพลเรือนแห่งประเทศไทย ที่103/2563 เรื่อง การระงับการดำเนินงานของสนามบินภูเก็ต
วันพฤหัสบดีที่ 30 เมษายน 2563
คําสั่งสํานักงานการบินพลเรือนแห่งประเทศไทย ที่103/2563 เรื่อง การระงับการดําเนินงานของสนามบินภูเก็ต
ตามที่ผู้ว่าราชการจังหวัดภูเก็ตในฐานะผู้กํากับการบริหารราชการในสถานการณ์ฉุกเฉินในเขตพื้นที่จังหวัดภูเก็ต โดยความเห็นชอบของคณะกรรมการโรคติดต่อจังหวัดภูเก็ต
ได้ออกมาตรการยกระดับความเข้มงวดในการเฝ้าระวังและยับยั้งการแพร่ระบาดโรคติดเชื้อไวรัสโคโรนา 2019 (COVID-19) โดยได้ปิดช่องเข้า-ออกในช่องทางบกและช่องทางน้ํา จามประกาศจังหวัดภูเก็ตฉบับที่ 11/2563 ลงวันที่ 29 มีนาคม พ.ศ. 2563 โดยได้ประสานการปฏิบัติในการใช้มาตรการเพิ่มเติมในการปิดช่องทางเดินอากาศยานและได้มีคําสั่งสํานักงานการบินพลเรือนแห่งประเทศไทย ที่ 85/2563 เรื่อง การระงับการดําเนินงานของสนามบินภูเก็ต สั่ง ณ วันที่ 3 เมษายน พ.ศ. 2563 ให้ระงับการดําเนินงานของสนามบินภูเก็ต ตั้งแต่วันที่ 10 เมษายน 2563 เวลา 00.01 น. จนถึงวันที่ 30 เมษายน พ.ศ. 2563 เวลา 23.59 น. นั้น
ด้วยปัจจุบันสถานการณ์การติดเชื้อและการแพร่ระบาดของโรคติดเชื้อไวรัสโคโรนา 2019 (COVID 19) ในพื้นที่จังหวัดภูเก็ตยังคงมีจํานวนผู้ติดเชื้อเป็นลําดับ 2 ของประเทศ และมีอัตราการติดเชื้อสูงที่สุดในประเทศไทย ถึงแม้การระบาดของโรคจะมีแนวโน้มลดลง แต่ก็ยังพบว่ามีการติดเชื้ออย่างต่อเนื่องทุกวันในหลายพื้นที่ของจังหวัด ทําให้ยังต้องมีการคัดกรอง ค้นหา เฝ้าระวัง ควบคุมโรคและรักษาพยาบาล ซึ่งส่งผลให้จังหวัดภูเก็ตมีความจําเป็นอย่างยิ่งในการควบคุมช่องทางการเดินทางเข้า-ออก ดังนั้น เพื่อเป็นการลดการแพร่ระบาดของโรคดังกล่าว ผู้ว่าราชการจังหวัดภูเก็ตในฐานะผู้กํากับการบริหารราชการในสถานการณ์ฉุกเฉินในเขตพื้นที่จังหวัดภูเก็ต โดยความเห็นชอบของคณะกรรมการโรคติดต่อจังหวัดภูเก็ต ในคราวการประชุม ครั้งที่ 24/2563 เมื่อวันที่ 29 เมษายน 2563 ได้ประสานขอให้สํานักงานการบินพลเรือนแห่งประเทศไทยพิจารณาขยายระยะเวลาการระงับการดําเนินงานของสนามบินภูเก็ตออกไปอีก 15 วัน
เพื่อประโยชน์ในการป้องกันสาธารณะมิให้เกิดเหตุกาณ์การระบาดของโรครุนแรงมากยิ่งขึ้นและเพื่อให้จังหวัดภูเก็ตสามารถแก้ไขสถานการณ์ฉุกเฉินให้ยุติลงโดยเร็ว อาศัยอํานาจตามความในมาตรา 60/22 แห่งพระราชบัญญัติการเดินอากาศ พ.ศ. 2497 และที่แก้ไขเพิ่มเติม ผู้อํานวยการสํานักงานการบินพลเรือนแห่งประเทศไทยจึงมีคําสั่ง ดังต่อไปนี้
1. ให้ระงับการดําเนินงานของสนามบินภูเก็ต เว้นแต่เป็นการให้บริการแก่อากาศยานดังต่อไปนี้
(1) อากาศยานราชการหรือที่ใช้ในราชการทหาร (State or Military aircraft)
(2) อากาศยานที่ขอลงฉุกเฉิน (Emergency landing)
(3) อากาศยานที่ขอลงทางเทคนิค (Technical landing) โดยไม่มีผู้โดยสารออกจากเครื่อง
(4) อากาศยานที่ทําการบินเพื่อให้ความช่วยเหลือทางมนุษยธรรมทําการบินทางการแพทย์
หรือการขนส่งสิ่งของเพื่อสงเคราะห์แก่ผู้ได้รับผลกระทบจากโรคติดเชื้อไวรัสโคโรนา 2019 (COVID 19) (Humanitarian aid, medical and relief flights)
(5) อากาศยานที่ได้รับอนุญาตให้ทําการบินรับส่งบุคคลกลับประเทศไทยหรือกลับภูมิลําเนา (Repatriation)
(6) อากาศยานขนส่งสินค้า (Cargo aircraft)
2. ให้ผู้ควบคุมอากาศยาน เจ้าหน้าที่ประจําอากาศยาน และบุคคลผู้เดินทางโดยอากาศยานตาม 1. ปฏิบัติตามข้อกําหนดที่ออกตามความในมาตรา 9 แห่งพระราชกําหนดการบริหารราชการในสถานการณ์ฉุกเฉิน พ.ศ. 2548 และปฏิบัติตามประกาศหรือคําสั่งของจังหวัดภูเก็ตโดยเคร่งครัด
ทั้งนี้ ตั้งแต่วันที่ 1 พฤษภาคม 2563 เวลา 00.01 น. จนถึงวันที่ 15 พฤษภาคม 2563 เวลา 23.59 น. หรือจนกว่าจะมีคําสั่งเปลี่ยนแปลง
สั่ง ณ วันที่ 30 เมษายน พ.ศ. 2563
***กองเผยแพร่และประชาสัมพันธ์ สํานักงานปลัดกระทรวงคมนาคม***